हार्पर मुद्दा: लोर्गट ने की टीम इंडिया की आलोचना  
आईसीसी के मुख्य कार्यकारी हारून लोर्गट ने इसे एलीट अंपायर के साथ अन्याय और ज्यादती करार दिया।
ऑस्ट्रेलियाई अंपायर डेरिल हार्पर का विरोध करने वाले भारतीय कप्तान महेंद्र सिंह धोनी और उनकी टीम की गुरुवार को आईसीसी ने आलोचना की। आईसीसी के मुख्य कार्यकारी हारून लोर्गट ने इसे एलीट अंपायर के साथ अन्याय और ज्यादती करार दिया।  उन्होंने कहा, पहले टेस्ट के बाद डेरिल को काफी अनुचित आलोचना का सामना करना पड़ा। यही वजह है कि उसने तीसरे टेस्ट में अंपायरिंग नहीं करने का फैसला किया। यह एक ऐसे एलीट अंपायर के साथ अनुचित और दुर्भाग्यपूर्ण था जिसके भारत के टेस्ट मैचों में 96 प्रतिशत फैसले सही रहे हैं। लोर्गट ने कहा, शीर्ष स्तर के अंपायरों के अंतरराष्ट्रीय औसत से यह बेहतर है। हम चाहते थे कि डेरिल पूरी श्रृंखला में अंपायरिंग करे और हमें उसके फैसले का खेद है लेकिन हम इसका सम्मान करते हैं। उन्होंने कहा, टेस्ट स्तर पर अंपायरिंग आसान नहीं है। मुझे निजी तौर पर दुख हुआ कि डेरिल को उस अंदाज में विदाई नहीं मिल सकी जो ऐसे अंपायर को दी जानी चाहिए थी जिसने खेल की इतने साल सेवा की है। उसने 1994 में पदार्पण किया था।